sukhrobnurali/uzbek-legal-corpus huggingface dataset:
AMIR TEMUR HAYKALINI YARATISH TOʻGʻRISIDA
(resolution, 1993-06-29)

Jahon tarixida chuqur iz qoldirgan buyuk davlatning asoschisi, Sharqning ulugʻ sarkardasi, ilm-fan tashkilotchisi va homiysi, milliy madaniyat va meʼmorchilik sanʼatini rivojlantirishga ulkan hissa qoʻshgan shavkatli bobokalonimiz sohibqiron Amir Temur xotirasini abadiylashtirish maqsadida, respublika jamoatchiligi, ijodiy tashkilotlar, olimlar, yozuvchilar va ziyolilarning xohish-istaklarini hisobga olib Vazirlar Mahkamasi qaror qiladi: 1. Oʻzbekiston Respublikasi mustaqilligining ikki yilligi munosabati bilan vatanimiz poytaxti Toshkent shahrida Amir Temur haykali oʻrnatilsin. 2. Amir Temur haykalini yaratish boʻyicha ijodkorlar guruhini oʻz ichiga olgan tashkiliy qoʻmita tarkibi ilovaga* muvofiq tasdiqlansin. 3. Yodgorlik majmuini loyihalash, yaratish va qurib bitkazish bilan bogʻliq barcha ishlarni shu yilning 25-avgustigacha toʻla tugallash taʼminlansin. 4. Toshkent shahar hokimligining sobiq inqilob xiyoboniga Amir Temur nomini berish hamda shu xiyobonni yodgorlik majmui mohiyatiga muvofiq ravishda taʼmirlash va tiklash haqidagi taklifi qabul qilinsin. 5. Yodgorlik majmuini bunyod etish bilan bogʻliq asosiy sarf-tuzishlar tashkiliy qoʻmita taklifi asosida Vazirlar Mahkamasining zaxira jamgʻarmasidan ajratilsin. Samarqand, Qashqadaryo viloyatlari va Toshkent shahar hokimliklari, “Navroʻz”, Sharof Rashidov jamgʻarmalari, boshqa tashkilotlar, idoralar, ayrim fuqarolarning yodgorlik majmuini tiklashda oʻz mablagʻlari bilan ishtirok etish haqidagi takliflari eʼtiborga olinsin. 6. Mazkur qarorning bajarilishini nazorat qilish Bosh vazirning oʻrinbosarlari N. Qoraboyev va K. Toʻlaganov hamda Toshkent shahar hokimi A. Fozilbekov zimmasiga yuklatilsin.
TOSHKENT SHAHRIDA XALQARO BANK MAKTABINI TASHKIL ETISH TOʻGʻRISIDA
(resolution, 2025-12-16)

Oʻzbekiston banklari uchun malakali kadrlar tayyorlash va qayta tayyorlashni takomillashtirish, bank ishlarini tashkil etishning xalqaro standartlarini taʼminlash hamda moliya va kredit sohasidagi amaliy tadqiqotlarni rivojlantirish maqsadida Vazirlar Mahkamasi qaror qiladi: 1. Jahon iqtisodiyoti va diplomatiya Universitetining, Oʻzbekiston Respublikasining bir qancha yetakchi banklarining Yevropa tiklash va taraqqiyot banki, Yevropa hamjamiyatli komissiyasi ishtirokida Xalqaro bank maktabi tashkil etish toʻgʻrisidagi taklifi maʼqullansin. 2. Xalqaro bank maktabi quyidagi manzilga joylashtirilsin: Toshkent shahri, Buyuk ipak yoʻli koʻchasi, 71-uy. 3. Jahon iqtisodiyoti va diplomatiya Universitetiga Maktabga tashkiliy, ilmiy va uslubiy rahbarlik qilishni, uning kadrlar tarkibini shakllantirishni amalga oshirish vazifasi yuklatilsin. 4. Jahon iqtisodiyoti va diplomatiya Universiteti Yevropa tiklash va taraqqiyot banki hamda boshqa muassislar bilan birgalikda, Maktabning 1993-yil 7-sentabrda ochilishini taʼminlash uchun, taʼsisi hujjatlarini, oʻquv rejalari va dasturlarini ishlab chiqsin. 5. Quyidagilar Maktabning asosiy vazifalari etib belgilansin: xalqaro standartlarga javob beradigan bank xodimlarini tayyorlashni, qayta tayyorlashni va ularning malakasini oshirishni tashkil etish; bank taʼlimi sohasidagi jahon tajribalarini oʻrganish va ulardan foydalanish; bank xodimlarini tayyorlash va ularning malakasini oshirish borasida xalqaro hamkorlikni rivojlantirish; bank ishlari masalalari boʻyicha ilmiy va oʻquv-uslubiy adabiyotlarni tayyorlash, nashr etish, ommalashtirish; bank ishlarida amaliy ingliz tiliga oʻrgatishni tashkil qilish; 6. Maʼlumot uchun qabul qilinsinki, oʻquv jarayonini sifatli tashkil etish, uning amaliy yoʻnalishini taʼminlash maqsadida Maktab huzurida Oʻzbekiston Respublikasi Tashqi iqtisodiy faoliyat milliy bankining oʻquv filiali tashkil qilinadi. 7. “Oʻzbekturizm” milliy kompaniyasi, “Oʻzbekiston havo yoʻllari” milliy aviyakompaniyasi Maktabda ishlashga taklif etilgan chet ellik mutaxassislarning istiqomat, ovqatlanish va transport xarajatlari uchun MDH fuqarolari uchun koʻzda tutilgan narxlar boʻyicha rublda haq olsinlar. 8. Maktabning professor-oʻqituvchilari tarkibi, ilmiy xodimlari va oʻquv-yordamchi xodimlariga Oʻzbekiston Respublikasi Prezidentining “Respublika oliy va oʻrta maxsus oʻquv yurtlarining professor-oʻqituvchilari tarkibiga, ilmiy xodimlariga va oʻquv-yordamchi xodimlariga qoʻshimcha imtiyozlar berish haqida” 1992-yil 5-fevraldagi Farmonining amal qilishi tatbiq etilsin. 9. Maktab Oʻzbekiston Respublikasi Prezidentining farmon va farmoyishlari, Vazirlar Mahkamasining qaror va farmoyishlari, respublika Oliy Kengashi sessiyalarining materiallari, “Oʻzistiqbolstat” davlat qoʻmitasining materiallari bir nusxadan albatta yuboriladigan tashkilotlar roʻyxatiga kiritilsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Oʻ.T.Sultonov zimmasiga yuklatilsin.
1993 YILNING 1 IYuLIDAN MEHNAT HAQI, PENSIYALAR VA STIPENDIYALARNING MIQDORLARINI OShIRISh TOʻGʻRISIDA
(decree, 2021-04-30)

Respublika aholisining ijtimoiy muhofazasini yanada kuchaytirish maqsadida: 1. 1993-yilning 1-iyulidan boshlab Oʻzbekiston Respublikasining hududida: ish haqining eng oz miqdori oyiga 11.250 soʻm qilib belgilanib, ish haqi oʻrtacha 1,5 baravar oshirilsin; fuqarolarning soliq olinmaydigan daromadlarining eng past darajasi oyiga 11.250 soʻm miqdorida; mehnat pensiyasining eng oz miqdori oyiga 12.185 soʻm qilib belgilansin, hozirgi vaqtda amalda boʻlgan barcha turdagi pensiyalarning miqdorlari 1,5 baravar oshirilsin. 2. Oliy oʻquv yurtlari talabalarining, texnikumlar va hunar-texnika bilim yurtlari oʻquvchilarining stipendiyalari 1,5 baravar koʻpaytirilsin. Talabalarning oshxonalari va bufetlarida tushlik ovqatlarning qiymatidan 50 foizli chegirmalar saqlab qolinsin. 3. Oʻzbekiston Respublikasining Moliya vazirligi ish haqini, pensiyalar va stipendiyalarni oshirishga mazkur Farmonda koʻzda tutilgan sarf-xarajatlarni pul bilan taʼminlash manbalarini aniqlab, ish haqini oshirish bilan bogʻliq qoʻshimcha xarajatlarning 25 foizi budjet muassasalari va tashkilotlarining smetalar boʻyicha umumiy xarajatlarini qisqartirish hisobidan taʼminlanishini nazarda tutsin. 4. Mulkchilik shakllaridan qatʼi nazar, xoʻjalik hisobidagi korxonalar va tashkilotlarga oʻzlarining daromad manbalari hisobidan ish haqining yangi eng oz miqdorlarini joriy etish va mehnat haqini oshirish, daromad manbalari vaqtincha yetishmay qolgan taqdirda esa bank muassasalari aniq maqsadni koʻzlab beradigan imtiyozli kreditlar hisobidan oshirish tavsiya qilinsin. Oʻzbekiston Respublikasining Markaziy banki, tijorat banklari Pensiya jamgʻarmasini, korxonalar, tashkilotlar va muassasalarni yillik uch foizdan oshmaydigan toʻlov sharti bilan zarur maqsadli kredit mablagʻlar bilan taʼminlasinlar. 5. Budjetdan pul bilan taʼminlanadigan vazirliklar va idoralar, Qoraqalpogʻiston Respublikasining Vazirlar Kengashi, viloyatlar hamda Toshkent shahar hokimlari, tashkilotlar va muassasalar ushbu Farmonda belgilangan eng oz ish haqi miqdoriga asoslanib, mehnatga haq toʻlash boʻyicha yagona tarif setkasi razryadlariga muvofiq xodimlarning mansab okladlari oʻz vaqtida qaytadan hisoblab chiqilishi va toʻlanishini taʼminlasinlar. 6. Oʻzbekiston Respublikasining Ijtimoiy taʼminot vazirligi mazkur Farmonga muvofiq pensiyalarning miqdorlarini qaytadan hisoblab chiqsin. 7. Oʻzbekiston Respublikasining Markaziy banki respublika korxonalariga, tashkilotlari va muassasalariga ish haqi oʻz vaqtida toʻlanishini taʼminlovchi choralarni koʻrsin. 8. Ushbu Farmon bajarilishini nazorat qilish Oʻzbekiston Respublikasining Vazirlar Mahkamasi zimmasiga yuklansin.
Oʻzbekiston Respublikasi tijorat banklari va MDH davlatlaridagi korxonalar oʻrtasida korkrespondent hisobvaraqlar ochish toʻgʻrisida
(resolution, 2025-12-16)

Rossiya, Ukraina, Belarus va Qozogʻistonda yetkazib beruvchilar va isteʼmolchilar bilan hisob-kitoblarni tezlashtirish maqsadida Vazirlar Mahkamasi qaror qiladi: 1. Oʻzsanoatqurilishbank, Oʻzagrosanoatbank va Tashqi iqtisodiy faoliyat milliy bankiga Rossiya, Ukraina, Belarus va Qozogʻiston tijorat banklarida vakillik hisobvaraqlarini ochishga ruxsat berilsin. 2. Oʻzbekiston Respublikasi Markaziy bankiga barcha mulk shaklidagi yirik korxona va tashkilotlarga Rossiya, Ukraina, Belarus va Qozogʻiston tijorat banklarida subschyotlar ochish uchun ruxsatnomalar berish tavsiya etilsin. 3. Ochiq vakillik va subschyotlar boʻyicha operatsiyalarning qonuniyligi uchun Oʻzsanoatqurilishbank, Oʻzagrosanoatbank, Tashqi iqtisodiy faoliyat milliy banki boshqaruvi raislari va xoʻjalik jamiyatlari rahbarlari zimmasiga shaxsiy javobgarlik yuklansin. 4. Oʻzbekiston Respublikasi Markaziy banki tijorat banklari, Moliya vazirligi, Davlat soliq bosh boshqarmasi bilan birgalikda ikki hafta muddatda vakillik va subschyotlar boʻyicha operatsiyalarni amalga oshirish tartibini ishlab chiqsin.
“OʻZAGROQURILISh” RESPUBLIKA IShLAB ChIQARISh DAVLAT-KOOPERATIV QURILISh BIRLAShMASINING USTAVIGA QISMAN OʻZGARTIRIShLAR KIRITISh TOʻGʻRISIDA
(resolution, 2021-02-22)

Vazirlar Mahkamasi qaror qiladi: “Oʻzagroqurilish” respublika ishlab chiqarish davlat-kooperativ qurilish birlashmasining Vazirlar Mahkamasining 1992-yil 6-martdagi 100-son qarori bilan tasdiqlangan Ustaviga qisman oʻzgartirishlar kiritilsin hamda 22 va 28-bandlar quyidagi tahrirda bayon qilinsin: “22. Rais, uning oʻrinbosarlari va boshqaruv aʼzolari birlashma Kengashi tomonidan saylanadilar hamda Oʻzbekiston Respublikasi Vazirlar Mahkamasi tomonidan tasdiqlanadilar”. “28. “Oʻzagroqurilish” birlashmasining raisi boshqarmalar va apparat mustaqil boʻlimlarining boshliqlarini, birlashmaga qarashli korxonalar va tashkilotlarning rahbarlarini lavozimlariga tayinlaydi va egallab turgan lavozimlaridan ozod qiladi”.
OʻZBEKISTON RESPUBLIKASI MATBUOT VA OMMAVIY AXBOROT VOSITALARI XODIMLARI KUNINI BELGILASH TOʻGʻRISIDA
(decree, 2025-11-26)

Matbuot va ommaviy axborot vositalarining davlat istiqlol gʻoyalarini targʻib etish, yangi demokratik jamiyat qurishda, aholini Vatanga sadoqat ruhida tarbiyalash borasidagi xizmatlarini eʼtirof qilgan holda, shuningdek jurnalistlar jamoalari, adiblar, olimlar va keng jamoatchilikning koʻplab takliflarini inobatga olib: 1. Respublika Matbuot va ommaviy axborot vositalari xodimlari kuni etib 27-iyun belgilansin. 2. Oʻzbekiston Respublikasi Konstitutsiyasining 82-moddasiga muvofiq ushbu masala Oʻzbekiston Respublikasi Oliy Kengashiga kiritilsin.
ZAHIRIDDIN MUHAMMAD BOBUR TAVALLUDINING 510 YILLIGIGA TAYYORGARLIK KOʻRISh VA UNI OʻTKAZISh HAQIDA
(resolution, 2021-02-22)

Oʻzbek klassik adabiyotining ulkan namoyandasi, atoqli davlat arbobi va sarkarda Zahiriddin Muhammad Bobur tavalludiga 510 yil toʻlishi munosabati bilan Bobur ijodiyotining adabiyotimiz va madaniyatimiz tarixida, ijtimoiy fikr taraqqiyotida muhim oʻrin tutishini hisobga olib, Vazirlar Mahkamasi qaror qiladi: 1. 1993-yilda Zahiriddin Muhammad Bobur tavalludining 510 yilligi Oʻzbekiston Respublikasida keng miqyosida nishonlansin. hamda bu sanaga tayyorgarlik koʻrish va uni oʻtkazish respublika yubiley komissiyasi ilovaga muvofiq tuzilsin. 2. Yubiley komissiyasi bir hafta muddat ichida Zahiriddin Muhammad Bobur tavalludining 510 yilligiga tayyorgarlik koʻrish va uni oʻtkazish tadbirlarini ishlab chiqib, bajarishga kirishsin. 3. 1993-yilning noyabr oyida Alisher Navoiy nomidagi Davlat akademik opera va balet Katta teatrida Zahiriddin Muhammad Bobur tavalludining 510 yilligiga bagʻishlangan tantanali yigʻilish oʻtkazilsin. 4. Andijon viloyati hokimligi Oʻzbekiston Respublikasi Madaniyat ishlari vazirligi hamda boshqa manfaatdor vazirliklar va idoralar bilan birgalikda Andijon shahrida Zahiriddin Muhammad Boburga yodgorlik oʻrnatish, Bobur muzeyi va boshqa inshootlarni qoʻrish, shoir nomi bilan bogʻliq qadamjolarni taʼmirlash ishlarini yubileyga qadar tugallash chora-tadbirlarini koʻrsin. 5. Oʻzbekiston Respublikasi Fanlar akademiyasi tegishli viloyatlarning hokimliklari, Yozuvchilar uyushmasi va boshqa tashkilotlar bilan birgalikda Toshkent, Andijon, Samarqand, Shahrisabz shaharlarida ilmiy konferensiyalar oʻtkazsin. 6. Oʻzbekiston Respublikasi Madaniyat ishlari vazirligi, davlat kinokompaniyasi va davlat teleradiokompaniyasi Zahiriddin Muhammad Bobur nomi bilan bogʻliq asarlarni respublika teatrlarida. sahnalashtirish, uning hayoti va ijodiy yoʻli haqida hujjatli va badiiy filmlar yaratish, Bobur gʻazallari bilan aytiluvchi qoʻshiqlardan iborat videokonsert dasturini tayyorlash choralarini koʻrsinlar. 7. Oʻzbekiston Respublikasi Davlat matbuot qoʻmitasi aloqador tashkilotlar bilan birgalikda 1993-1994-yillarda Zahiriddin Muhammad Bobur asarlarini nashr qilsin; Bobur hayoti va ijodi haqida plakatlar, bukletlar, taqvimlar chiqarsin. 8. Respublika ommaviy axborot vositalariga Bobur hayoti va ijodini, tavalludining 510 yilligiga tayyorgarlikning borishini keng yoritish tavsiya qilinsin. 9. Andijon shahridagi yubiley inshootlarini taʼmirlash, qoʻrish va obodonchilik ishlari uchun sarf-xarajatlar smetasi 280 million soʻm miqdorida tasdiqlansin hamda koʻrsatilgan mablagʻ respublika budjetidan Andijon viloyati hokimligiga oʻtkazilsin. Oʻzbekiston Respublikasi Moliya vazirligi Toshkent shahrida yubiley tantanalarini oʻtkazish xarajatlarini Madaniyat ishlari vazirligi taqdim etgan sarf-xarajatlar hisoboti asosida respublika budjetidan qoplasin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari M. Qoraboyev va K. Toʻlaganov oʻrtoqlar zimmalariga yuklatilsin.
ABDULLA QODIRIY YuBILEYINI OʻTKAZISh TOʻGʻRISIDA
(resolution, 2021-02-22)

1994-yilda atoqli oʻzbek yozuvchisi Abdulla Qodiriy tugʻilgan kunga 100 yil toʻlishi munosabati bilan Vazirlar Mahkamasi qaror qiladi: 1. Yubileyni oʻtkazish boʻyicha tashkiliy qoʻmitaning tarkibi ilovaga muvofiq tasdiqlansin. Tashkiliy qoʻmita bir oy muddat ichida yubileyga tayyorgarlik koʻrish va uni respublika miqyosida oʻtkazish tadbirlari rejasini ishlab chiqsin va amalga. oshirishga kirishsin. 2. 1994-yilning oktyabr oyida Alisher Navoiy nomidagi katta akademik opera va balet teatrida Abdulla Qodiriy tavalludiga. 100 yil toʻlishi munosabati bilan tantanali kecha oʻtkazilsin. 3.Toshkent shahar hokimligiga: Abdulla Qodiriyning hovli muzeyini tashkil qiladigan inshootlarni loyihalashtirish, tuzatish-taʼmirlash, qayta tiklash va obodonlashtirish ishlarini 1994-yil mart oyining oxirigacha tugallash; Toshkent shahridagi Abdulla Qodiriy nomli bogʻni yubiley tantanalariga qadar obodonlashtirish va u yerda adibga byust oʻrnatish ishlarini yakunlash topshirilsin. 4. Oʻzbekiston Respublikasi Moliya vazirligi 1993-1994-yillarda yubiley marosimlariga tayyorgarlik koʻrish va uni oʻtkazish bilan bogʻliq boʻlgan barcha xarajatlarni Abdulla Qodiriyning 100 yillik yubileyini oʻtkazish boʻyicha tashkiliy qoʻmita va Toshkent shahar hokimligi taqdim etgan moliyaviy hujjatlarga binoan respublika budjeti hisobidan mablagʻ bilan taʼminlasin. 5. Qoraqalpogʻiston Respublikasi Vazirlar Kengashi va barcha viloyat hokimliklariga bir oy muddat ichida Abdulla Qodiriy tavalludining 100 yilligi munosabati bilan oʻtadigan tadbirlarni ishlab chiqib amalga oshirish topshirilsin. Oʻzbekiston Respublikasi Oliy va oʻrta maxsus taʼlim vazirligi, Xalq taʼlimi vazirligi, Oʻzbekiston Fanlar akademiyasi va Oʻzbekiston Yozuvchilar uyushmasi respublika oliy oʻquv yurtlarida, maktablar va. mahallalarda, viloyatlarda Abdulla Qodiriy xotirasiga bagʻishlangan kechalar, adib ijodiyotini targʻib etuvchi ilmiy-amaliy anjumanlar va adabiy uchrashuvlar oʻtkazish ishiga bevosita yordam koʻrsatsinlar. 6. Oʻzbekiston Davlat kinokompaniyasiga 1993-yilda Abdulla Qodiriyning “Oʻtgan kunlar” asari asosida koʻp seriyali badiiy film yaratishga kirishish; “Oʻzbekiston Davlat matbuot qoʻmitasiga 1994-yilda yozuvchining “Oʻtgan kunlar” va “Mehrobdan chayon” asarlarining yubiley nashrlarini chiqarish; Oʻzbekiston Respublikasi Fanlar akademiyasiga yozuvchi asarlarining 7 jildlik akademik nashrini tayyorlash va chop etishga kirishish topshirilsin. 7. Abdulla Qodiriy nomidagi jamgʻarmaning yozuvchining yubiley tadbirlarini oʻtkazish ishlariga oʻz moliyaviy ulushini qoʻshish haqidagi taklifi qabul qilinsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari M.K. Qoraboyev va K.N. Toʻlaganov oʻrtoqlar zimmalariga yuklatilsin.
OʻZBEKISTON RESPUBLIKASIDA YoDGORLIKLAR VA HAYKALLARNI LOYIHALAShTIRISh HAMDA OʻRNATIShNI TARTIBGA SOLISh TOʻGʻRISIDA
(resolution, 2024-06-01)

Respublika hududida yodgorliklar va haykallar qurish bilan bogʻliq masalalarni hal etish va tartibga solish maqsadida, mehnat jamoalari, tashkilotlar va ayrim fuqarolarning koʻp sonli murojaatlarini eʼtiborga olib, Vazirlar Mahkamasi qaror qiladi: 1. Belgilab qoʻyilsinki, Oʻzbekiston Respublikasi hududida buyuk shaxslar sharafiga (vafotidan soʻng) oʻrnatiladigan yodgorliklar va haykallar tanlov asosida loyihalashtiriladi hamda Qoraqalpogʻiston Respublikasi Vazirlar Kengashi, viloyatlar, Toshkent shahar hokimliklari, vazirliklar, idoralar, jamoat tashkilotlari kiritgan takliflari asosida Oʻzbekiston Respublikasi Hukumatining qarori bilangina oʻrnatiladi. 2. Oʻzbekiston Respublikasi Madaniyat ishlar vazirligi manfaatdor vazirliklar, idoralar va ijodiy uyushmalar bilan birgalikda Oʻzbekiston Respublikasi hududida yodgorliklar va haykallarni loyihalashtirish hamda oʻrnatish tartibi toʻgʻrisidagi nizomni ikki hafta muddatda ishlab chiqsin va tasdiqlash uchun Vazirlar Mahkamasiga kiritsin. 3. Belgilab qoʻyilsinki, barhayot kishilarning nomini abadiylashtirish va ularga yodgorliklar oʻrnatishga yoʻl qoʻyilmaydi. 4. Mazkur qarorning bajarilishini nazorat qilish Vazirlar Mahkamasining Ijtimoiy masalalar, fan va madaniyat boʻlimi hamda Hududiy-tashkiliy boʻlimi zimmasiga yuklatilsin.
“Sogʻlom avlod uchun” hukumatga qarashli boʻlmagan xalqaro xayriya jamgʻarmasi faoliyatini tashkil etish toʻgʻrisida
(resolution, 2014-02-03)

Oʻzbekiston Respublikasi Prezidentining “Sogʻlom avlod uchun” hukumatga qarashli boʻlmagan xalqaro xayriya jamgʻarmasini tuzish toʻgʻrisida” 1993-yil 23-apreldagi Farmonini bajarish yuzasidan Vazirlar Mahkamasi qaror qiladi: 4. Oʻzbekiston Respublikasi Sogʻliqni saqlash vazirligi “Sogʻlom avlod uchun” jamgʻarmasining ishini tashkil etishda faol ishtirok etsin. Shu yil 1-iyulga qadar Jamgʻarma hamda uning respublika barcha mintaqalaridagi filiallarini tashkil etishda xamda ularning faoliyatida viloyat sogʻliqni saqlash boʻlimlari, pediatriya ilmiy-tadqiqot instituti, akusherlik va ginekologiya ilmiy-tadqiqot institutining ishtirokiga doir takliflarni ishlab chiqsin. 5. “Sogʻlom avlod uchun” xayriya jamgʻarmasiga Vazirlar Mahkamasining zaxira jamgʻarmasidan 1 milliard soʻm ajratilsin. Oʻzbekiston Respublikasi vazirliklari, davlat qoʻmitalari, konsernlari, korxonalari, xoʻjaliklari va tashkilotlari Jamgʻarmaning Ustav vazifalarini bajarishga doir faoliyatiga moliyaviy va amaliy yordam bersinlar. Bu ish har bir rahbar va ijrochining vatanparvarlik burchi deb hisoblansin. 7. Belgilab qoʻyilsinki, Jamgʻarma oʻz Ustav maqsadlari va vazifalariga qatʼiy mos keladigan faoliyat yoʻnalishlari boʻyicha: tashqi iqtisodiy faoliyat bilan shugʻullanishga haqlidir; soliqlar, davlat boji, bojxona bojlari hamda davlat budjetiga oʻtkaziladigan boshqa toʻlovlarni toʻlashdan ozod etiladi. 8. Oʻzbekiston Respublikasi Tashqi ishlar vazirligi xalqaro aloqalarni amalga oshirishda, xorijdagi shunday jamgʻarmalar va boshqa turdosh tashkilotlar bilan aloqa oʻrnatishda, YUNISEF, Qizil Xoch, BMT missiyasi va boshqa xalqaro vakolatxonalar bilan bitimlar tuzishda “Sogʻlom avlod uchun” jamgʻarmasiga har tomonlama yordam bersin. 10. “Toshkentshahartranskorxona” uyushmasi Jamgʻarma maʼmuriyatini shartnoma asosida xizmat avtotransporti bilan taʼminlasin. Oʻzbekiston Respublikasi Aloqa vazirligi esa Jamgʻarmani uning buyurtmanomasiga binoan shahar va hukumat aloqa vositasi bilan taʼminlasin. 11. “Oʻzshartnomasavdo” va respublikaning boshqa ixtisoslashtirilgan savdo-taʼminot tashkilotlari “Sogʻlom avlod uchun” jamgʻarmasiga zarur inventar va mebel ajratish masalasini belgilangan tartibda koʻrib chiqsinlar. 12. Ommaviy axborot vositalari “Sogʻlom avlod uchun” hukumatga qarashli boʻlmagan xalqaro xayriya Jamgʻarmasi faoliyatini keng yoritsin, onalik va bolalikni muhofaza qilish sohasidagi ijobiy tajribani targʻib qilsin. 13. Mazkur qarorning bajarilishini nazorat qilish Bosh vazirning oʻrinbosari M.Q. Qoraboyev zimmasiga yuklatilsin.
Paxta xomashyosi, chorva va sut, meva-sabzavot mahsulotlari ayrim turlarining xarid narxlarini oshirish toʻgʻrisida
(resolution, 2016-06-27)

Respublikaga yetkazib berilayotgan yoqilgʻi, moddiy-texnika va boshqa resurslarning qimmatlashib borayotganligi munosabati bilan, shuningdek, qishloq xoʻjaligi korxonalariga koʻproq mustaqillik berish maqsadida Vazirlar Mahkamasi qaror qiladi: 1. Oʻzbekiston Respublikasi Qishloq xoʻjaligi vazirligining Moliya vazirligi bilan kelishilgan: 1993-yil hosili paxta xomashyosining xarid narxlarini 1-ilovaga muvofiq; chorva va sutning xarid narxlarini 2-ilovaga muvofiq oshirish toʻgʻrisidagi takliflari qabul qilinsin. 2. 1993-yil hosilidan: meva-sabzavot mahsulotlarining chegaralangan xarid narxlari 3-ilovaga muvofiq; sholi, yangi qizil va sanoatda qayta ishlashga moʻljallangan yangi qizil pomidorlar, karam, sabzi va olma uchun erkin (shartnomaviy) narxlar belgilansin. 4. Vazirlar Mahkamasining 1992-yil 28-maydagi 250-son va 1993-yil 17-apreldagi 180-son qarorlari oʻz kuchini yoʻqotgan deb hisoblansin.
YoQILGʻI VA ENERGIYANING ChEKLANGAN ULGURJI VA ChAKANA NARXLARI VA TARIFLARINI OʻZGARTIRISh TOʻGʻRISIDA
(resolution, 2021-02-22)

Sanoatning barqaror ishlashini taʼminlash va energiya resurslaridan foydalanishning samaradorligini oshirish maqsadida Vazirlar Mahkamasi qaror qiladi: 1. Belgilab qoʻyilsinki, 1993-yilning 1-iyunidan boshlab budjetdagi tashkilotlarga va qishloq xoʻjaligi tashkilotlariga tabiiy gaz, elektr energiyasi, issiqlik energiyasi va koʻmir sotish shartnomaviy (erkin) narxlar boʻyicha amalga oshiriladi. 2. 1993-yilning 1-iyunidan boshlab aholiga sotiladigan tabiiy va suyultirilgan gaz, koʻmir, avtobenzin va elektr energiyasining cheklangan chakana narxlari ilovaga muvofiq tasdiqlansin. 4. Oʻzbekiston Respublikasi Moliya vazirligi tabiiy va suyultirilgan gaz, avtobenzin va elektr energiyasi uchun yangi chakana narxlarning preyskurantini tasdiqlasin, bunda ularning barcha manfaatdor tashkilotlarga oʻz vaqtida yetkazilishi taʼminlansin. 5. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari koʻmir uchun chakana narxlarning preyskurantlarini tasdiqlasinlar. 6. Mulkchilikning barcha shakllaridagi korxonalar va tashkilotlar 1993-yilning 1-iyunidagi holati boʻyicha suyultirilgan gaz koʻmir va avtobenzin qoldiqlarini qayta baholasinlar, bunda qayta baholashda qoʻshilgan summa ularning oʻz oborot mablagʻlarini toʻldirishga yoʻnaltirilsin. 7. Vazirlar Mahkamasining 1992-yil 16-oktabrdagi 474-son qarorining 3-bandi, shuningdek, shu qaror 4-bandining tabiiy va suyultirilgan gaz, koʻmir, avtobenzin, elektr energiyasi chakana narxlarini oʻzgartirishga oid qismi oʻz kuchini yoʻqotgan deb hisoblansin.
V.P. ChKALOV NOMIDAGI TOShKENT AVIATSIYA IShLAB ChIQARISh BIRLAShMASI MASALALARI
(resolution, 1999-05-20)

“Oʻzbekiston Respublikasining Davlat mustaqilligi asoslari toʻgʻrisida” Oʻzbekiston Respublikasi Qonunini bajarish maqsadida Vazirlar Mahmamasi qaror qiladi: 1. Belgilab qoʻyilsinki, V. P. Chkalov nomidagi Toshkent aviatsiya ishlab chiqarish birlashmasi Oʻzbekiston Respublikasi Vazirlar Mahkamasiga boʻysunadi, birlashmaning bosh direktori Vazirlar Mahkamasi tomonidan, bosh direktorning oʻrinbosarlari va mustaqil balansdagi tuzilma boʻlinmalarining direktorlari esa Vazirlar Mahkamasi bilan kelishilgan holda bosh direktorning buyrugʻi bilan tayinlanadi va lavozimidan ozod qilinadi. 2. “Oʻzistiqbolstat”, “Oʻzshartomasavdo”, Oʻzbekiston Respublikasining boshqa vazirliklari va idoralari istiqbol koʻrsatkichlarini ishlab chiqishda, statistik hisobotda V. P. Chkalov nomidagi Toshkent aviatsiya ishlab chiqarish birlashmasining koʻrsatkichlarini alohida qayd etishni nazarda tutsinlar. 3. V. P. Chkalov nomidagi Toshkent aviatsiya ishlab chiqarish birlashmasi bir oy muddatda birlashma Ustavini ishlab chiqsin va tasdiqlash uchun Vazirlar Mahkamasiga kiritsin.